मैंने नवल को कहा कि वे खुद इस खबर को लिखने में समय जाया न करें बल्कि बिहार में किसी फ्रीलांस लेखक-पत्रकार से आग्रह करें कि वे इसके विरोध में एक लेख हमें भेज दें। उन्होंने इसे लिखने के लिए तीन लोगों से आग्रह किया, लेकिन कोई तैयार नहीं हुआ। किसी ने कहा है कि मैं भुमिहारों के मुहल्ले में रह रहा हूं, इसलिए लिखना खतरनाक होगा, तो किसी ने कहा कि समय की कमी है। दरअसल, बिहार में जब से नीतीश कुमार भाजपा के साथ दुबारा आए हैं, तब से भूमिहारों के लंपट तबके की ताकत बहुत बढ़ गई है। पहले भी उनके शासनकाल को ‘कुर्मी को ताज और भूमिहार का राज’- कहा जाता था। इन दिनों तो खैर सुन रहा हूं, राज-ताज सब उन्हीं का हो गया है।